《续杨十七挽苏子美诗》
宋代·刘敞

吾闻苏侯不及识，内嘉孤雄世难得。文如翻波气龙虎，风云晦明在顷刻。

中间流落似天意，今虽暂困当永适。

忽传长逝既巳矣，知与不知同叹息。曩者避地金马门，献书著论惊上国。

材豪志剧少所有，倏忽变化不可测。结交必皆天下士，朝廷见人退自斥。

指挥功名力可取，城郭披露曾不惜。庙堂诸公交口荐，天子亦称万人敌。

中道龃龉空归来，扁州东浮问损益。登临姑苏睨沧海，愤叹始觉区中窄。

徉狂烂醉遗日月，欲乘长风挂危席。安期洪厓殊彷佛，蓬莱方壶定可陟。

浩歌秀句凌斗牛，至今紫气犹融奕。若人不应逐物化，吴中好事先巳惑。

迩来安知非形解，世上蜉蝣限畛域。遗编逸藁尚多有，但恐灵物随变匿。

君当收拾藏永久，毋以交情死生易。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。